b'\n_START_ARTICLE_\nJohanna Oras\n_START_PARAGRAPH_\nJohanna Oras (s. 1970 Turku) on suomalainen taidemaalari. H\xc3\xa4n on opiskellut muun muassa Pietarin taideakatemiassa sek\xc3\xa4 Firenzen Florence Academy of Art -taidekoulussa. Ensimm\xc3\xa4iset yksityisn\xc3\xa4yttelyns\xc3\xa4 Oras piti 1990-luvun alussa. Suomen lis\xc3\xa4ksi h\xc3\xa4nen t\xc3\xb6it\xc3\xa4\xc3\xa4n on ollut n\xc3\xa4ytteill\xc3\xa4 monissa Euroopan maissa, Yhdysvalloissa ja Qatarissa.\n_START_SECTION_\nTaiteellinen ura\n_START_PARAGRAPH_\nOras asuu ja ty\xc3\xb6skentelee suurimman osan vuodesta Etel\xc3\xa4-Ranskassa Cagnes-sur-Merin kaupungissa. Suomessa h\xc3\xa4nell\xc3\xa4 on lis\xc3\xa4ksi oma ateljee Koski Tl:n kunnassa. Oras pit\xc3\xa4\xc3\xa4 my\xc3\xb6s vakituisia kes\xc3\xa4n\xc3\xa4yttelyj\xc3\xa4 Punkaharjulla sijaitsevassa taidekartanossa, jonka h\xc3\xa4n omistaa yhdess\xc3\xa4 aviomiehens\xc3\xa4 kanssa._NEWLINE_Oras tekee pikkutarkkoja esineasetelmia perinteiseen biedermeier-tyyliin. Esinein\xc3\xa4 voi kuitenkin olla my\xc3\xb6s nykyajan ylellisyysesineit\xc3\xa4, kuten Louis Vuittonin laukkuja tai Burberryn ruutukuosia. Johanna Oraksen n\xc3\xa4yttelyt ovat saavuttanet yleis\xc3\xb6n keskuudessa suurta suosiota. Nykyisin Oras tekee my\xc3\xb6s maisemamaalauksia.\n_START_SECTION_\nPalkinnot\n_START_PARAGRAPH_\nVuoden 2017 joulukuussa Varsinais-Suomen liitto my\xc3\xb6nsi h\xc3\xa4nelle Aurora-mitalin tunnustuksena kulttuurin ja taiteen saralla tehdyst\xc3\xa4 ty\xc3\xb6st\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJohanna Oraksen puoliso on taidekauppias Reijo Oras. Heid\xc3\xa4n tytt\xc3\xa4rens\xc3\xa4 on tunnettu somepersoona Olivia Oras.'